Bruno Bartoletti
Store norske leksikon,Kunst og estetikk,Musikk,Klassisk musikk,Internasjonale dirigenter
Bruno Bartoletti var en italiensk dirigent. Han befattet seg nesten utelukkende med opera, og huskes for sitt over 50-årige virke ved Chicagos hovedoperascene Lyric Opera of Chicago.
Bakgrunn Bartoletti lærte klaver og fløyte ved Cherubini-konservatoriet i Firenze. Han var en tid orkestermusiker, og ble senere repetitør ved Teatro Communale i Firenze. Her debuterte han som dirigent i 1953 med Rigoletto av Giuseppe Verdi. Dirigent I 1954 ble operaen i Chicago etablert på nytt av impresarioen Carol Fox under sitt nåværende navn, Lyric Opera of Chicago. Bartolettis første oppgave her var Verdis Trubaduren i 1956, som han overtok etter sin mentor Tullio Serafin. Bartoletti var i 1964–1974 sjefdirigent og kunstnerisk leder i samarbeid med Fox. Fra 1974 til 1999 var han alene om lederposisjonen. Han ledet om lag 600 forestillinger ved Lyric Opera of Chicago frem til 2007. Bartoletti var ansvarlig for det italienske operarepertoaret ved Det Kongelige Teater i København i 1957–1960. Deretter var han kunstnerisk leder for operaen i Roma i 1965–1973 og tilsvarende for festivalen Maggio Musicale Fiorentino i Firenze i 1985–1991. Bartoletti uroppførte en rekke musikkdramatiske verker av komponister som Luigi Dallapiccola, Paul Dessau, Luciano Berio og Alberto Ginastera. Les mer i Store norske leksikon opera